Document ID: 32013D0107

TARYBOS SPRENDIMAS
2012 m. lapkričio 13 d.
dėl Jungtinių Amerikos Valstijų Vyriausybės ir Europos Sąjungos susitarimo dėl raštinės įrangos energijos vartojimo efektyvumo ženklinimo programų suderinimo pasirašymo ir sudarymo
(Tekstas svarbus EEE)
(2013/107/ES)
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 194 ir 207 straipsnius kartu su 218 straipsnio 6 dalies a punktu,
atsižvelgdama į Europos Komisijos pasiūlymą,
atsižvelgdama į Europos Parlamento pritarimą,
kadangi:
(1)
2011 m. liepos 12 d. Taryba įgaliojo Komisiją derėtis dėl Jungtinių Amerikos Valstijų Vyriausybės ir Europos Sąjungos susitarimo dėl raštinės įrangos energijos vartojimo efektyvumo ženklinimo programų suderinimo (toliau - Susitarimas);
(2)
pagal Tarybos įgaliojimą konsultuotasi su Tarybos energetikos darbo grupe, kuri padėjo Komisijai derėtis;
(3)
derybos buvo baigtos ir Susitarimas buvo parafuotas 2011 m. lapkričio 29 d.;
(4)
turėtų būti nustatyta tinkama Sąjungos vidaus procedūra, kad būtų užtikrintas tinkamas Susitarimo veikimas;
(5)
ateityje raštinės įrangos sektoriui tenkanti energijos suvartojimo dalis vis didės, nes atsiras naujų šios įrangos taikymo sričių ir funkcijų. Kad būtų pasiektas Sąjungos tikslas iki 2020 m. 20 % (palyginti su prognozėmis) sumažinti savo energijos vartojimą, kaip patvirtinta per 2007 m. pavasario Europos Vadovų Tarybos susitikimą, raštinės įrangos energijos vartojimo efektyvumas turi būti dar labiau optimizuotas;
(6)
kadangi raštinės įrangos rinka sparčiai kinta, labai svarbu dažnai iš naujo įvertinti galimybes sutaupyti kuo daugiau energijos ir labiau saugoti aplinką skatinant efektyviai energiją naudojančių gaminių pasiūlą ir paklausą. Todėl būtina įgalioti Komisiją, kuriai padėtų Sąjungos patariamoji taryba, sudaryta iš valstybių narių ir visų suinteresuotųjų subjektų atstovų, reguliariai iš naujo įvertinti ir patobulinti Susitarime nustatytas Bendrąsias raštinės įrangos specifikacijas;
(7)
atsižvelgiant į tai, kad ES programoje Energy Star dalyvaujantys gamintojai - daugiausia mažosios ir vidutinės įmonės, gaminiai Sąjungoje turėtų būti toliau registruojami supaprastinta tvarka bei taikant savarankišką sertifikavimą. Kartu Komisija, bendradarbiaudama su valstybėmis narėmis, turėtų taikyti griežtesnę ES programos Energy Star įgyvendinimo kontrolę;
(8)
Susitarimu įkurta techninė komisija turėtų būti atsakinga už Susitarimo įgyvendinimo peržiūrą;
(9)
remiantis Susitarimu, tiek Jungtinės Amerikos Valstijos, tiek ir Sąjunga turi paskirti valdymo subjektą, atsakingą už Susitarimo įgyvendinimą. Tuo tikslu Sąjunga savo valdymo subjektu turėtų paskirti Komisiją,
PRIĖMĖ ŠĮ SPRENDIMĄ:
1 straipsnis
Sąjungos vardu patvirtinamas Jungtinių Amerikos Valstijų Vyriausybės ir Europos Sąjungos susitarimas dėl raštinės įrangos energijos vartojimo efektyvumo ženklinimo programų suderinimo, įskaitant jo priedus (toliau - Susitarimas).
Susitarimo tekstas ir jo priedai pridedami prie šio sprendimo.
2 straipsnis
Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą, siekiant įpareigoti Sąjungą.
3 straipsnis
Tarybos pirmininkas Sąjungos vardu pateikia raštišką pranešimą, kaip numatyta Susitarimo XIV straipsnio 1 dalyje.
4 straipsnis
Komisija, išklausiusi 2008 m. sausio 15 d. Europos Parlamento ir Tarybos reglamento (EB) Nr. 106/2008 dėl Bendrijos raštinės įrangos energijos vartojimo efektyvumo ženklinimo programos (1) 8 straipsnyje nurodytos Europos Sąjungos programos Energy Star valdybos narių nuomones, atstovauja Sąjungai Susitarimo VII straipsnyje numatytoje techninėje komisijoje. Pasikonsultavusi su Europos Sąjungos programos Energy Star valdyba, Komisija palaiko ryšius, bendradarbiauja, tikrina įgyvendinimą ir teikia pranešimus, kaip numatyta Susitarimo VI straipsnio 4 dalyje, VII straipsnio 1 bei 2 dalyse ir IX straipsnio 4 dalyje.
Siekdama parengti Sąjungos poziciją dėl Susitarimo C priede pateikto raštinės įrangos sąrašo dalinių pakeitimų, Komisija atsižvelgia į kiekvieną Europos Sąjungos programos Energy Star valdybos pareikštą nuomonę.
Komisija, pasikonsultavusi su Europos Sąjungos programos Energy Star valdyba, nustato Sąjungos poziciją dėl sprendimų, kuriuos turi priimti valdymo subjektai dėl Susitarimo A priedo (Energy Star pavadinimas ir bendras logotipas), B priedo (Energy Star pavadinimo ir bendro logotipo tinkamo naudojimo gairės) ir C priedo (Bendrosios specifikacijos) dalinių pakeitimų.
Visais kitais atvejais pagal Sutarties 218 straipsnio 9 dalį Sąjungos poziciją dėl sprendimų, kuriuos turi priimti Susitarimo Šalys, nustato Taryba, remdamasi Komisijos pasiūlymu.
5 straipsnis
Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
Priimta Briuselyje 2012 m. lapkričio 13 d.

Labels: 5
14
3
12
18
15